Start

LORNA BYRNEOVÁ

Schody do neba

Copyright © 2010 by Lorna Byrne

Translation © 2011, 2015 by Tatiana Sedová

Cover design © 2015 by Juraj Šramko

Slovak edition © 2015 by Ikar

Z anglického originálu Stairways to Heaven (Coronet, am imprint

of Hodder & Stoughton, London 2010) preložila Tatiana Sedová.

Redigovala Zuzana Púčeková.

Obálku navrhol Juraj Šramko.

Technická redaktorka Helena Oleňová.

Vydalo vydavateľstvo Ikar, a. s., Bratislava v roku 2015

ako svoju 4 525. publikáciu.

Druhé vydanie.

Sadzba a zalomenie do strán 3H creative studio, spol. s r. o., Bratislava.

Vytlačili TBB, a. s., Banská Bystrica.

ISBN 978-80-551-4643-0

VENOVANIE

Túto knihu venujem každému, kto počúva

Boha a anjelov a plní svoju úlohu.

Poďakovanie

Už odmalička mi anjeli našepkávali, že sa stanem slávnou autorkou a budem šíriť posolstvo Boha a anjelov po svete. Bolo mi to smiešne a hovorila som im, že táto predstava je veľmi nepravdepodobná, lebo sotva viem čítať a písať. Anjeli ma však vždy ubezpečovali, že „mi bude zoslaná pomoc“. Pomoc prišla v osobe Jean Callananovej, s ktorej asistenciou a podporou sa stalo realitou to, čo anjeli predpovedali. Každý deň ďakujem za ňu Bohu a anjelom, lebo bez jej profesionality, tvrdej práce, tvorivosti a schopnosti nadviazať kontakt s ľuďmi na celom svete by som nedosiahla to, čo som dokázala. Ďakujem jej aj za humor, trpezlivosť – občas vystavenú skúške – a priateľstvo.

Teší ma, že Boh s anjelmi zoslali do môjho života Marka Bootha – nielen preto, že je môj vydavateľ, ale že je aj priateľ. Mark ma ustavične motivoval a kládol mi otázky: predpokladala som, že ľudia poznajú mnoho vecí, ale Mark nedal pokoj, kým som všetko dôkladne nevysvetlila. Stále mi dával kontrolné otázky – nad mnohými z nich som nikdy neuvažovala –, čo sa mi páčilo. Markova neutíchajúca a nefalšovaná zvedavosť, záujem a elán vylepšili a významne zdokonalili mnohé aspekty tejto knihy. Mark sa za mňa angažoval, odkedy som začala publikovať, a som mu za to hlboko zaviazaná.

Som vďačná Charlotte Haycockovej za trvalú podporu, výkonnosť a trpezlivosť pri práci pod časovým tlakom, ktorá sa zmenila na radosť.

Moje poďakovanie patrí aj ostatným z kolektívu Coronet, Hodder a Stoughton, ktorých som postupne, ale isto spoznávala. Ich nadšenie a profesionálnosť na mňa nesmierne zapôsobili a teším sa, že ich spoznám ešte lepšie. Osobitne som zaviazaná Kerry Hoodovej, Lucy Halovej, jej predavačom a skvelému tímu Hachette Ireland. Rada by som sa poďakovala Alici Weightovej, ktorá navrhla skvelú obálku. Veľa ľudí počúvalo anjelov a plnilo svoju úlohu pri rozširovaní posolstva. Posolstva, ktorého šírenie odo mňa žiadali Boh a anjeli. Vlastne by som mala vymenovať veľa ľudí – a nejeden z nich bez môjho vedomia plnil svoje úlohy. Predsa len, musím poďakovať Eoin MacHale, ktorý vytvoril a spravoval moju webovú stránku a má rozhodujúcu úlohu pri produkcii rôznych videí. Ďakujem Stefanie Diazovej z Asociácie Sanford J. Greenburgerovej v New Yorku; odviedli brilantnú prácu v oblasti medzinárodných autorských práv, Stephenovi Mallaghanovi, môjmu skvelému zástupcovi, aj zástupcom anjelov. Moja vďaka patrí tiež Paulovi Wallaceovi, Finole Brutonovej, Magsovi Cartymu a Suzy Buttonovej.

Musím sa poďakovať tisíckam čitateľov, čo ďalej šíria posolstvo nádeje anjelov. Stretla som z nich len nepatrné množstvo, ale každý deň sa modlím za tých, ktorí počúvajú svojich anjelov a plnia svoje úlohy.

Posledné tri roky boli veľmi hektické a náročné z viacerých hľadísk. Bolo by to oveľa zložitejšie bez úžasnej podpory priateľov, ktorí sa síce bezprostredne na tejto knihe nepodieľali, ale uľahčovali a spríjemňovali mi život. Preto by som chcela poďakovať Brianovi Kellymu za priateľstvo a podporu, Catherine a Johnovi Kerriganovcom, Johnovi Cartymu, Michalovi a Angele Lennonovcom, Manolovi Linkovi a Sally Whitovej. Ďakujem rodine Mallaghanovcov za láskavosť, priateľstvo a pohostinnosť voči mne aj mojej dcére. Ďakujem aj môjmu synovcovi Brendanovi Mackeyovi, ktorý ma rozosmieva a je mi nesmiernou oporou.

Rada by som poďakovala aj Kathleen Deniffovej, jej dcére Catherine a celej ich rodine za priateľstvo a náklonnosť.

Z tejto knihy sa dozviete, že som matka dospievajúcej dcéry. Bez pomoci mojich starších detí by som nedokázala všetko zvládnuť. Moja najstaršia dcéra je ako druhá mama a moji dvaja synovia pomohli tam, kde ostalo prázdne miesto po ich otcovi. Som im hlboko vďačná za podporu. Ďakujem všetkým svojim deťom za to, že sú moji dobrí priatelia a dávajú mi toľko lásky. Som nadšená, že nedávno našu rodinu požehnalo prvé vnúča.

Aj mojej najmladšej dcére patrí vďaka. Obdivujem ju, ako si dokázala poradiť počas mojej neprítomnosti v domácnosti, aj keď pracujem za zatvorenými dvermi. Viem, aké je to pre ňu ťažké, a že jej hrozne chýbam, vždy keď musím odísť preč. Tiež mi veľmi chýba – je mi veľmi drahá.

Tajomstvá vášho strážneho anjela

 V tejto zvláštnej kapitole vám chcem vyložiť všetko, čo viem o strážnych anjeloch, aby ste svojho strážneho anjela spoznali a lepšie s ním komunikovali. Či už v neho veríte, alebo nie, strážneho anjela máte. Strážny anjel je Boží dar a je tu na to, aby vám pomáhal. Rada by som vám bola nápomocná v tom, aby ste si viac vychutnávali túto úžasnú posilu, radosť a pomoc.

Váš strážny anjel vás miluje. Ste jeho miláčik, najdôležitejšia osoba na svete.

Anjelov vidím každý deň už odmalička. Jednoducho ich vídavam tak, ako pozorujem ľudí na ulici. Prvých päť rokov života som videla strážneho anjela za každým človekom. Odrazu jedného dňa už som za osobou nevidela strážneho anjela, ale zväčša jasnú žiaru, niečo ako kužeľ svetla, ako sa tiahne za človekom. Anjel menom Mitha mi objasnil, že strážni anjeli sa stiahli, aby ma ochránili.

V skutočnosti žiarivosť zjaveného strážneho anjela bola pre mňa prisilná. Zraňovala mi oči a dezorientovala ma. Strážni anjeli sú trblietavejší ako ostatní anjeli. Svetlo bolo často také oslepujúce, že som sotva videla osobu, ktoré sprevádzalo. Anjel Mitha mi oznámil, že Boh chcel, aby som videla a zažila strážnych anjelov v celej nádhere a porozprávala o tom ľuďom, ale že odteraz sa mi budú zjavovať len určití strážni anjeli, a aj to len na krátky okamih. Zväčša sa mi ukáže v celej kráse aspoň jeden strážny anjel.

Od tohto dňa som nikdy nevidela osobu bez svetelného kužeľa jej strážneho anjela. Žiarivý kužeľ sa drží vyše pol metra za človekom a asi pol metra nad jej hlavou. Jeho výška a šírka kolíše, to však neznačí, že jeden strážny anjel je lepší než druhý.

Sústavne žasnem nad množstvom ľudí, ktorí pochybujú o strážnom anjelovi. Mnohí akceptujú, že iní ľudia majú strážneho anjela, ale pochybujú o vlastnom.

Minulé leto som bola vo Filadelfii v USA na autogramiáde. Ako som klebetila s ľuďmi a podpisovala knihy, pozrela som sa na rad. Žiaru strážneho anjela som zbadala za každým človekom, obchod bol zaplnený anjelmi. Keď som sa lúčila s jednou ženou, anjel ma poklepal po pleci a ukázal na rad:

„Stojí tam matka s dieťaťom, sú veľmi nervózni.“ Pozrela som sa smerom, ktorým anjel ukazoval, ale nedokázala som matku s dieťaťom rozoznať. Zrazu sa jeden strážny anjel vztýčil nad ľuďmi, a aj iní anjeli akoby podrástli: „Tu sme,“ ozval sa anjel. Zbadala som nádherného strážneho anjela, ale ešte stále som neidentifikovala matku či dieťa. Strážny anjel žiaril smaragdovými odtieňmi. Jeho krídla sa pohybovali zľahka ako vánok a z tváre mu vyžarovali láskavosť, neha a láska. Nemo som sa opýtala, či je strážnym anjelom matky alebo dieťaťa.

Anjel mi odvetil: „Som matkin strážny anjel. Moje meno je Rosalet.“

Pokračovala som v debate s ľuďmi a v podpisovaní kníh, keď odrazu prišlo ďalšie poklopanie na plece.

„Už ju vidíš?“

Zahľadela som sa dopredu a zbadala som matku s dcérou vzadu v rade. Matka bola dosť nízka, počerná a pekná, asi okolo tridsiatky, jej dcéra mala šesť alebo sedem rokov a nádherné hnedé oči.

„Hej, vidím ich,“ odvetila som mlčky. Uvedomovala som si, že čosi nie je v poriadku, ale aj tak som pociťovala veľkú radosť. Modlila som sa, aby sa problém, nech je to hocičo, dal vyriešiť.

Keď prišli na rad, pôsobili nervózne. Dieťa sa ako kliešť držalo matky. Za obidvoma som videla svetlo ich strážnych anjelov. Vyzvala som matku, aby sa usadila vedľa mňa; dieťa sa postavilo medzi nás dve. Oči malej ustráchane behali z matky na mňa a späť. Matka zo mňa nespúšťala zrak.

„Asi tu nemáme čo hľadať,“ hlesla matka nervózne. „Neboli sme si isté, či nám dovolia vstúpiť dnu,“ pokračovala.

Zmätene som sa načiahla po jej ruke: „Prečo?“

Matka sa na mňa pozrela a pridusene povedala: „Lebo toto je katolícky obchod a my sme židovky.“

Do tejto chvíle som nezaregistrovala, že som v katolíckom obchode, a šokovalo ma, že niekto s iným náboženským vyznaním si myslí, že nie je vítaný. „Prečo ste si to mysleli?“ začudovala som sa.

Vtom sa svetlo strážneho anjela za oboma otvorilo, a tak som dokonale videla ich strážnych anjelov. Spolu s mojím strážnym anjelom sa navzájom dotýkali končekmi prstov a utvorili ochranný kruh vôkol nás, akoby nás ochraňovali.

Matka sa na mňa pozrela so slzami v očiach. „Boh možno židom nedal strážneho anjela...“ zašepkala.

Chytila som obidve za ruky a naliehavo riekla: „Neviete, že každé ľudské stvorenie má strážneho anjela? Je to dar od Boha. Nezáleží na tom, aké náboženstvo vyznávate, ani dokonca či ste bez viery.“ Žiarivo som sa na ne usmiala.

„Samozrejme, obidve máte strážnych anjelov. Vidím ich rovnako zreteľne ako vás dve.“

Zreničky maličkej sa rozšírili od vzrušenia, keď som opisovala jej strážneho anjela. „Tvoj strážny anjel má žiarivý úsmev a hľadí na teba s veľkou láskou. Vidím ho v ženskej podobe. Má na sebe nádherné blankytne modré a striebristé rúcho.“

„Naozaj mám strážneho anjela,“ ozvalo sa dieťa s neskrývanou radosťou.

Opísala som aj matkinho strážneho anjela.

Chvíľu sme potichu sedeli, potom maličká zdvihla veľké hnedé oči. Pozrela sa na matku: „Spýtaj sa na ockovho strážneho anjela, mamička,“ prosíkala.

Matka vzhliadla ku mne a so zármutkom v očiach vysvetlila, že jej manžel približne pred rokom náhle zomrel. To, čo zväčšuje ich bolesť, dodala, bolo, že zomieral sám. „Tvoj ocko nebol sám,“ chlácholila som dcéru, „celý čas s ním bol jeho strážny anjel a vzal jeho dušu do neba.“

Maličká s matkou sa objali. Dieťa potešene zvolalo: „Môj ocko mal strážneho anjela, a aj ja ho mám!“

„A má ho aj tvoja mamička,“ doložila som s úsmevom. Keď šťastné odišli, poďakovala som ich strážnym anjelom, že ich napriek obavám doviedli v ten deň za mnou. Bola som veľmi dojatá, hoci vždy ma šokuje, že niekto predpokladá, že pre náboženskú vieru nemá strážneho anjela. Všetci sme Božie dietky a Boh dal každému z nás strážneho anjela, ktorý nás neopustí ani na sekundu. Nikdy nie sme sami. Strážny anjel vždy stojí pri nás a stráži našu dušu.

Strážny anjel je najvzácnejší dar, aký vám dal Boh. Prečo nevyužiť tento dar? Strážny anjel je tu len pre vás a chce vám pomáhať v každej oblasti života. Náš život by bol oveľa ľahší, keby sme uverili, ako veľmi nám strážni anjeli môžu pomôcť.

Je úžasné, keď sa strážny anjel už stal aktívnou súčasťou vášho života, ale požiadajte ho o viac. Začnite hneď, ak ste mu ešte nevyslali prosbu o pomoc. Len požiadajte – je to jednoduché, dokonca aj ak prechovávate skeptický postoj k myšlienke, že máte strážneho anjela; čo môžete stratiť? Obráťte sa na svojho strážneho anjela, posilníte ho v tom, aby vám pomáhal. Neskôr v tejto kapitole uvediem, ako možno prehĺbiť komunikáciu so strážnym anjelom.

Strážni anjeli nám pomáhajú rozličnými spôsobmi. Minulý týždeň som prechádzala popri chlapčenskej škole, práve keď sa chlapcom skončilo vyučovanie. Skupinka osemaž pätnásťročných obkolesila a sácala vysokého mládenca. Svetlo strážneho anjela vysokého chlapca sa za ním roztvorilo. Anjel bol veľmi vysoký, prísny a mal na sebe zbroj. Dokázala som zachytiť, čo hovorí mladíkovi: „Zachovaj pokoj, nedaj sa vyprovokovať, nevracaj údery, obráť to na žart.“ Žiara strážnych anjelov ostatných chlapcov sa neukázala, ale vedela som, že aj oni sa pokúšajú upokojiť situáciu. Šikanovaný chlapec sa napokon rozosmial a ostatní chalani takisto. Potom odkráčali dolu ulicou, akoby sa nič nestalo.

V tú noc som navštívila priateľa v nemocnici; postarší muž na vedľajšej posteli začal mať ťažkosti s dýchaním. Sipel a evidentne podľahol panike. Nad ním sa objavil jeho strážny anjel a dotýkal sa mužovej hrude, aby mu uľahčil dýchanie. O chvíľku vošla sestrička, upokojovala starca: „Ste v poriadku, prešlo to.“

Neraz vídam strážneho anjela ovinúť perute okolo ľudí v smútku alebo depresii, aby ich utešil. Raz som sa prechádzala v parku a pozorovala som anjela, ako vystiera ruku za osobou, ktorú strážil, a pomaly pred ňou roztváral dlaň. Z dlane sa vyrinulo svetlo veľkosti golfovej loptičky. Keď strážny anjel dlaň stiahol, svetlo tam ostalo, vznášalo sa a oslnivo planulo. Svetlo môže byť drobné ako minca aj veľké ako tenisová loptička. Môže sa nachádzať za osobou, po jej boku či nehybne stáť, ale vždy vo výške očí. Nikdy som okolo človeka nezbadala viac ako jedno také svetielko nádeje. Človek toto svetlo nevidí, ale viem, že pomáha ľuďom vzkriesiť nádej.

Strážny anjel človeka nikdy neopúšťa – ani na sekundu. Preto si strážny anjel neraz zavolá na pomoc iných anjelov. Raz som na hlavnej obchodnej ulici v Dubline zazrela postihnutého muža, ako kráča pomocou opierky. Z každej strany mal jeho strážny anjel dvoch anjelov, aby mu pomáhali pri chôdzi.

Niekedy ma to, čo vidím, rozosmeje. Naposledy som pozorovala bežiaceho muža. Videla som za ním svetlo jeho strážneho anjela a pred ním bežal pospiatky iný anjel a povzbudzoval ho.

Jestvujú milióny nezamestnaných anjelov. Váš strážny anjel si ich môže privolať na pomoc. Existujú anjeli učitelia všetkého pod slnkom a mnoho ďalších. Len si spomeňte a požiadajte svojho strážneho anjela, aby ich privolal na pomoc. Je to veľmi prosté. Rozprávajte sa so svojím strážnym anjelom ako s priateľom a poproste ho o pomoc. Požiadajte ho o anjela učiteľa, aby vám pomohol s čímkoľvek. Môžete napríklad povedať: „Strážny anjel, prosím, pošli mi anjela učiteľa, aby mi pomohol zdokonaliť sa v šoférovaní.“

Strážneho anjela vám vyberá sám Boh. Strážny anjel zostupuje na zem spolu s vami. Strážneho anjela Boh poveruje, aby vás sprevádzal celý pozemský život. Strážny anjel nikdy nebol na zemi s inou dušou a nikdy sa na zem s inou dušou nevráti. Z tohto dôvodu je vzťah medzi človekom a strážnym anjelom zvláštny a jedinečný.

Pri písaní tejto kapitoly som kládla veľa otázok o strážnych anjeloch a mnohé som sa o nich dozvedela. Minulý týždeň som si vyšla na prechádzku, pridal sa ku mne anjel Michal. Sľúbil prezradiť mi viac o strážnych anjeloch, ako sa vyberajú. Posadili sme sa na veľký kameň a Michal ma vzal za ruku:

„Boh na chvíľku vezme tvoju dušu do neba.“

Ocitla som sa v ohromitánskej chodbe s tisíckami a tisíckami strážnych anjelov. Na rozdiel od toho, ako som ich videla na zemi, nemali pred sebou človeka. Strážni anjeli vyzerajú inak než ostatní anjeli.

Jeden strážny anjel sa pri mne zastavil a Michal povedal, že ho máme nasledovať. Udržiavali sme za týmto anjelom istý odstup, akoby iný strážny anjel zmizol, aby mi umožnil vidieť ho jasne.

Odrazu sme sa ocitli v obrovskej miestnosti s čímsi, čo Michal nazval nenarodené duše – duše, ktoré mali byť počaté na zemi, ale ešte nenadišiel ich čas. Boli nádherné! Mimoriadne žiarivé, ale na rozdiel od duší, čo vídam, nedokázala som rozpoznať nijakú ľudskú podobu. Nikdy som nevidela toľko duší na jednom mieste.

Ako sa strážny anjel prechádzal medzi ne, akoby sa duše k nemu obracali. Premohli ma emócie, keď som si uvedomila, že čakajú na svojho strážneho anjela a pri pohľade na tohto, akoby si hovorili: „Je toto môj strážny anjel? Už prišiel môj?“ Nasledovali sme strážneho anjela pomedzi záplavu duší.

Odrazu sa strážny anjel pri jednej z duší pristavil. Medzi touto dušou a strážnym anjelom akoby vybuchla láska; stretli sa po prvý raz. Pevne sa objali. Nikdy som nevidela takéto objatie medzi dušou a strážnym anjelom.

Hľadela som na to so slzami v očiach a preciťovala som tú nesmiernu lásku medzi dušou a strážnym anjelom. Anjel Michal mi vysvetlil, že Boh danej duši vybral tohto strážneho anjela. Nezjavilo sa mi to; Michal mi vysvetlil, že Boh si už predvolal strážneho anjela a označil dušu, s ktorou zostane naveky.

Vypytovala som sa Michala, ako sa strážny anjel prideľuje, ale odpoveď som nedostala. Nemám teda o tom ani potuchy. Možno sa niekedy dozviem viac.

Dojatá radosťou, s akou sa duša a strážny anjel tešili zo svojej blízkosti, som ich chvíľku pozorovala.

Spýtala som sa Michala, či duša bude počatá onedlho, ale Michal pokrútil hlavou a objasnil mi, že Boh ešte nezvolil čas, možno to potrvá roky – dokonca storočia, medzitým však anjel a duša zostanú spolu v nebi. Budú sa učiť výzvam, ktorým budú spoločne čeliť po počatí duše.

Odrazu som precitla na veľkom kameni vedľa Michala. Rozprávali sme sa trochu viac o strážnych anjeloch a Michal mi vysvetlil, že strážni anjeli sú anjeli, ktorých osobitne vybral Boh na našu ochranu. Pre Boha sme veľmi vzácni, lebo sme stvorení na jeho obraz. Každý z nás má dušu, ktorá je štipkou Božieho svetla. Duša je pre Boha drahocennosť, a preto každému z nás vybral strážneho anjela, aby pomohol dušu bezpečne priviesť späť do neba. Strážni anjeli nemajú dušu a to je jeden z dôvodov, prečo nás nikdy neopúšťajú. Milujú blízkosť svetla našich duší – svetlo Boha.

Boh stvoril všetkých strážnych anjelov ako strážnych. Nikdy neboli nič iné, nikdy ani nebudú. Michal mi tiež vyložil, že strážni anjeli boli stvorení so všetkými schopnosťami a znalosťami, aké potrebujú, nepodrobujú sa osobitnému výcviku, dokonca ani ak majú ochraňovať búrlivého človeka alebo strážiť niekoho s fyzickým alebo psychickým postihnutím. Každý má len jedného strážneho anjela. Nikdy som nevidela s človekom dvoch strážnych anjelov. Dvojičky majú každé vlastného strážneho anjela. Opýtala som sa na to Michala:

„Pravdaže, Lorna, každé dvojča musí mať vlastného, jedinečného strážneho anjela. Dobre vieš, dvojičky neraz rozdelia.“ Strážni anjeli dvojičiek majú k sebe bližšie než k iným strážnym anjelom. Niekedy pri dvojičkách, najmä u detí, spozorujem, ako jeden zo strážnych anjelov hľadí na druhé dvojča s veľkou lásku a nehou a potom sa obráti k dieťatku, ktoré má na starosti. Je to veľmi zriedkavé, ak strážny anjel vystiera ruku k inému strážnemu anjelovi, ale stáva sa to u strážnych anjelov dvojičiek. Je to nádherný pohľad.

Občas sa hovorí, že starká, ktorá zomrela, je anjel. Toto slovko vyjadruje cit a lásku a anjeli vravia, že sú veľmi šťastní, keď to počujú, ale nie je to pravda. Nijaká osoba, čo žila na zemi, sa anjelom nestane.

Z archanjela sa nikdy nestane individuálny strážny anjel. Boh uložil archanjelom vyššie úlohy pre celé ľudstvo, preto sú dostupní na zavolanie pre každého človeka. Ktokoľvek, kdekoľvek na svete si môže privolať na pomoc archanjela. Archanjel sa dokáže vyskytovať súčasne na mnohých miestach. Preto keď vám ľudia vykladajú, že majú zvláštny vzťah s nejakým archanjelom – môžu vravieť pravdu, ale archanjel nie je ich strážny anjel. Pravdaže, práve ich vlastný strážny anjel dovolil archanjelovi, aby pomohol.

Nech akokoľvek máte radi svoju mačku alebo psa, nemajú strážneho anjela. Nijaké zviera ho nemá. Neznačí to však, že by anjeli neboli nápomocní pri starostlivosti o zvieratá. Strážny anjel vás môže upozorniť, ak čosi s vaším domácim maznáčikom nie je v poriadku. Nedávno som sedela v autobuse a zbadala som, ako nejaké vozidlo práve prešlo psa. Ošetroval ho muž a za ním anjel, ktorý sa so psom maznal a pomáhal mu postarať sa o psa.

Ľudí zakaždým zaujíma, ako ich strážny anjel vyzerá. Lenže pravda je taká, že hoci strážni anjeli niekedy svoje svetlo odkryjú, ich ľudská podoba sa mení podľa príležitosti. Napríklad strážny anjel Luka, mladíka, s ktorým sa pravidelne stretávam a mám ho veľmi rada, mení podobu pri každom stretnutí. Raz sa mu roztvorilo svetlo a uvidela som vysoký elegantný ženský zjav. V ten deň anjel vyzeral, akoby mal na sebe moderný štýlový odev v purpurovej, červenofialovej a slezovej farbe. Luke mi vtedy vykladal o problémoch so svojou priateľkou.

Inokedy sme sa stretli na káve a Lukov strážny anjel vyzeral ako veľmi mohutný a silný muž v akomsi druhu zlatistého brnenia, akoby bol pripravený na boj. Podoba strážneho anjela väčšinou reprezentuje to, čo osoba v danom okamihu svojho života potrebuje. Luke vtedy zápasil so šéfom, ktorý ho šikanoval. Výzor strážneho anjela predstavoval silu, lebo tú v danom čase Luke potreboval.

Celkom nechápem, prečo strážni anjeli berú na seba rozličné podoby, keď sa mi ukážu. Domnievam sa, že mi to pomáha lepšie pochopiť človeka predo mnou a to, čo sa odohrá. Takto sa môžem podeliť o opis s ním, aby pochopil, že strážny anjel má moc a schopnosti pomôcť mu, ako potrebuje.

Naposledy som vrazila do Luka na ulici. Vykladal mi, že život je skvelý, s jeho priateľkou sú šťastní a má nového šéfa. Ako rozprával, zjavil sa za ním jeho strážny anjel; neukázal sa mi ani v mužskej, ani v ženskej podobe. Bol veľký a elegantný so žiarivou tvárou smotanovej farby a matne zrkadlil ostatné farby.

Vo všeobecnosti strážni anjeli nemajú vek ani nereprezentujú vek človeka, ale občas má strážny anjel podobu adolescenta. Ešte nikdy sa mi neukázal strážny anjel v staršej podobe.

Svojho strážneho anjela sa nemôžete dotknúť, on sa však nás môže dotýkať a niekedy to ľudia cítia. Strážny anjel sa nás môže dotknúť kdekoľvek; v podstate nám takto poskytuje posilu, uistenie, že stojí po našom boku. Často napríklad vnímam, že mi môj strážny anjel strapatí a čechrá vlasy. Preto som nazvala svoju prvú knihu Anjeli v mojich vlasoch. Keď to môj strážny anjel robí, je to také reálne, že neraz zdvihnem ruku, aby som si upravila vlasy. Niekedy ma strážny anjel vezme za ruku. Vnímam to rozlične – ako pocit tepla alebo chladu, ako mravčenie alebo nástojčivý tlak. Naposledy sa ma jedno mladé dievča opýtalo, či ak sa rýchlo otočí, nemôže vraziť alebo prejsť skrz svojho strážneho anjela. Nezáleží na tom, ako sa to pokúšate spraviť, nejde to. Nemôžete naraziť do strážneho ani iného anjela.

Jedinú emóciu, akú som videla prejaviť strážneho anjela, je láska. Nikdy som ho nevidela nahnevaného, mrzutého alebo frustrovaného. Domnievam sa, že niekedy by z nás mohli byť frustrovaní, strážni anjeli však zrejme majú s nami nekonečnú trpezlivosť a nikdy sa nevzdávajú. Nikdy s nami neprestávajú komunikovať. Nezbadala som nikdy smutného anjela, len ako poskytuje lásku a účasť osobe, lebo anjel sa stará o dôvod, prečo je osoba smutná. Strážni anjeli poznajú a chápu naše pocity a pomáhajú nám ich zvládnuť, ale nemajú vlastné emócie okrem lásky. Podaktorí anjeli majú veľký zmysel pre humor, napodobňujú ľudí, hrajú sa a zabávajú, ale nikdy som to nevidela robiť strážneho anjela. Jediný prejav emócií, aký som u strážneho anjela postrehla, je úsmev lásky.

Strážni anjeli nemávajú priateľov podľa nášho ponímania. Strážni anjeli rodiny a priateľov sa navzájom poznajú, zriedka však medzi sebou komunikujú ako my. Nebadám, že by strážni anjeli medzi sebou komunikovali, keď kráčam po ulici a štyria strážni anjeli sa zjavia so skupinkou ľudí. Pokiaľ mi pamäť siaha, môj vlastný strážny anjel nikdy nekomunikoval s mojou dcérou Megan, hoci obidvaja sú súčasne v tom istom dome.

Výnimkou z pravidla je, ak svojho strážneho anjela požiadate, aby poprosil strážneho anjela druhej osoby o jej ochranu alebo o pomoc. Správa je doručená, len čo o to požiadate. Neznamená to však, že strážny anjel odovzdá správu inému. Je to jedna z vecí, ktoré sú pre nás ľudí ťažko pochopiteľné.

Ak máme problémy – hlavne ak požiadame o pomoc –, strážny anjel pošle anjela učiteľa, aby nám pomohol, napríklad s počítačom, či dodal trpezlivosť s deťmi. Anjeli učitelia jestvujú pre všetky oblasti poznania. Strážny anjel pošle po anjela učiteľa, no nemusí mu nič vysvetľovať. Anjel učiteľ všetkému rozumie. Ako som už poznamenala, strážny anjel môže prizvať anjela učiteľa, archanjela či iný druh anjela alebo duše, lenže ak váš strážny anjel odmietne, tak sa to nestane. On je vo vzťahu k človeku rozhodujúci.

Spomínam si, raz som sa zhovárala s dievčaťom, ktoré sa obávalo skúšok; uvidela som anjela učiteľa s jej strážnym anjelom. Objavil sa aj iný anjel učiteľ, ale strážny anjel dievčaťa mu bez slov naznačil, že pre druhého učiteľa ešte nenastal čas. Tento druhý anjel učiteľ zmizol bez náznaku ľudskej emócie, ako zatrpknutosť či podráždenie. Anjeli nemajú ego. Nič si neberú osobne. Jednoducho sú stvorení pomáhať nám.

Neverím, že jeden strážny anjel je lepší než druhý. Nikdy som nevidela ani náznak nadradenosti nad iným. Ak niekto pôsobí ako človek, ktorý má patent na šťastný a úspešný život, nie je to vďaka tomu, že má schopnejšieho strážneho anjela. Ak človeku prichodí život ako katastrofa, nie je to preto, že má neschopného strážneho anjela.

Máme slobodnú vôľu. Naši strážni anjeli nám našepkávajú, snažia sa, aby sme počúvli. Strážny anjel pozná životnú dráhu človeka, možné cestičky, akými sa náš život mohol uberať, a voľby, pred ktorými stojíte. Anjel strážny nás zo všetkých síl nabáda na správnu voľbu, hoci to v danej chvíli nevyzerá jednoducho. Podľa mojej skúsenosti život je oveľa jednoduchší a radostnejší, keď strážnych anjelov počúvame. Máme však slobodnú vôľu a ani strážny anjel, ani nijaký iný anjel nesmie do nej zasahovať. V skutočnosti nikto by nemal obviňovať svojho strážneho anjela, ak sa veci nevyvíjajú podľa našich predstáv.

Spomínala som už, že strážny anjel nás nikdy neopúšťa, ani na chvíľku. Vždy je prítomný, nech sa venujete akejkoľvek intímnej a súkromnej záležitosti. Strážni anjeli sa na veci nepozerajú našimi očami. Strážny anjel naše telo vidí, ale ak mám byť úprimná, viac sa zaujíma o svetlo našej duše.

Keď spíte, strážny anjel stojí vedľa a modlí sa za nás. Strážny anjel nepociťuje nijaké fyzické potreby. Nespí, neje, nepije, neunaví sa ani sa nenudí, je ustavične bdelý a sústredený na nás.

Niekedy zbadám tehotnú ženu, letmo zachytím obraz dieťatka v jej maternici. Občas je bábätko mihotavé, no bez ohľadu na to, aké je drobnučké, vídam svetlo strážneho anjela vedľa neho. Vždy sa ma zmocní radosť a zakaždým odriekam rýchlo modlitbu, aby bábätko rástlo do zdravia a sily, počúvalo svojho strážneho anjela a uvedomilo si, že zostane s ním celý život.

Strážny anjel pozná hodinu našej smrti, je pripravený nám vziať dušu z tela, keď nadíde čas. Keď zbadám niekoho vo finálnom štádiu choroby, jeho telo mi pripadá akési priesvitné, lebo strážny anjel danej osoby sa tesnejšie pripútal, keďže on a duša človeka sú takmer spojené.

V okamihu smrti zočíme svojho strážneho anjela a všetky obavy sa rozplynú. Pamätajte, že sa vraciame domov. Pamätajte, že nikto nezomrie osihotený. Strážni anjeli sú vždy prítomní. Keď už nejaký čas strávite v nebi, strážny anjel začne prichádzať a odchádzať, takže už nie sme ako na zemi po celý čas spolu. Anjel Michal mi povedal, že keď sa v nebi duša a strážny anjel rozdelia, strážny anjel strávi určité obdobie modlitbami s našou rodinou a blízkymi. Nie je úžasné vedomie, že strážni anjeli všetkých mŕtvych členov rodiny a predkov sú v nebi a modlia sa za nás?

Zdá sa mi to čudné, keď sa ma ľudia vypytujú, ako majú komunikovať so svojím strážnym anjelom, lebo ja sa s mojím strážnym anjelom rozprávam odmalička rovnako prirodzene ako s mojimi deťmi.

Aj keď pre mňa je to celkom bežné, zisťujem po stretnutiach s ľuďmi po celom svete, že pre mnohých je to veľký problém.

Dokonca aj ak človek ešte pochybuje o existencii anjela, len ho pozdravte, pripusťte, že je s nami. Porozprávajte sa so svojím strážnym anjelom ako s najlepším priateľom, mlčky i nahlas. Podľa situácie.

Občas sa ma ľudia vypytujú, ako sa modlím k svojmu strážnemu anjelovi. Modlím sa len k Bohu, nie k anjelovi, anjela žiadam o pomoc. Spomínam si, že modlitbu k strážnemu anjelovi som sa naučila, ako sa ju učia deti v Írsku i inde. Je nádherná.

Boží anjel,

môj drahý strážca,

ktorého mi zosiela Božia láska,

buď so mnou

každý deň,

osvieť ma a ochraňuj,

veď ma a sprevádzaj.

Deň, keď sme sa v škole naučili túto modlitbičku, patril medzi najkrajšie. Mala som asi päť rokov a prvý raz som počula dospelého – v danom prípade učiteľa – pripustiť, že strážny anjel jestvuje a pomáha nám. Od radosti vo mne poskočila dušička a pozorovala som iné malé dievčatá a chlapcov, ako sa učia modlitbu a prosia svojich strážnych anjelov o pomoc.

Napriek tomu, ako je všeobecne známe, nepokladám túto modlitbu za modlitbu k strážnemu anjelovi, ale za určitý druh prosby o pomoc.

Použite ju, ak sa vám páči, rozprávajte sa však so svojím strážnym anjelom ako s priateľom. Funguje to práve takto.

Požiadajte strážneho anjela, aby posilnil vieru v jeho prítomnosť: skutočne vám pomôže. Človek môže požiadať svojho anjela o čokoľvek. Poproste o znamenie – ale zvoľte veľmi jednoduché znamenie. Pamätajte, strážny anjel vás nemôže opustiť ani na sekundu, preto možno potrebuje zapojiť iných anjelov alebo ľudí, aby znamenie doručili. Vyberte si znak jednoduchý, ľahko rozpoznateľný: niekto vám podaruje kvety, nájdete pierko, ktosi vám zatelefonuje či sa na vás pousmeje. Môžete tiež poprosiť strážneho anjela, aby sa vás dotkol; dotyk ľubovoľného miesta na tele bude trvať, pokým si ho neuvedomíte.

Nástojte u svojho strážneho anjela na znamení. Pátrajte po ňom. Buďte všímavý. Možno požiadate o kvetinu a asi predpokladáte, že pôjde o ružu, preto si nevšimnete v parku dieťa, ktoré odtrhne a podá vám iskerník. Neraz si znamenia našich strážnych anjelov nevšimneme, dokonca ani tie, o ktoré sme žiadali!

Raz mi zazvonil telefón. Zriedkavo sa ozvem, až keď mi Boží anjeli povedia, nech zodvihnem. V ten deň ma vyzvali odpovedať. Predstavila sa nejaká žena, vraj bola na autogramiáde a po mnohých hodinách vyčkávania sa ku mne dostala. Rozkladala, ako v ten istý deň poprosila svojho strážneho anjela, aby jej dal znamenie, že je s ňou. Sťažovala sa však, že strážny anjel jej znamenie neposkytol. Vybuchla som do smiechu: „Nie je znamením, že som vzala telefón? Ako vlastne ste sa dostali k číslu?“

Žena mi vysvetlila, že po autogramiáde sa náhlila na vlak a skočila do taxíka. Začala sa baviť s taxikárom o tom, že sa práve so mnou zoznámila. Taxikár jej rozprával, že ma pozná a už ma pri nejakých príležitostiach viezol. Poznamenal, že má moje telefónne číslo a ponúkol jej ho.

Opäť som sa rozosmiala: „Chytili ste taxi so šoférom, ktorý ma pozná osobne a má moje číslo? Pravdepodobne to je jediný taxikár v Dubline. Nemyslíte si, že nasadnúť do jeho taxíka bolo znamenie? Nemyslíte si, že taxikárova ponuka, že vám dá moje číslo, takisto?“ opýtala som sa jej. „Strážny anjel vám dal fúru znamení, len ste ich nespoznali.“

Žena na druhom konci drôtu sa zakoktala. Neverila, že to boli znamenia. Zopakovala som jej, že chytila taxík so šoférom, ktorý ma pozná, dal jej moje číslo a ja som zodvihla telefón, čo robím len zriedka. Nie som si načistom, či znamenia pochopila napriek tomu, že som jej ich po lopate vyložila. Vlastne ju podozrievam, že očakávala, že sa jej strážny anjel ukáže. Čosi také je veľmi zriedkavé. Neviem, prečo vídam anjelov ja a iným sa to nestáva, ale asi sa načakáte, než sa vám strážny anjel zjaví. A medzitým premeškáte tento neuveriteľný dar.

Strážny anjel vás oslovuje prostredníctvom myšlienok a pocitov. Naučte sa ich rozpoznať a načúvať. Ak začnete mať pocit, že by ste mali niečo spraviť, často to značí, že strážny anjel s vami komunikuje. Možno maľujete izbu v dome a zrazu nadobudnete pocit, že máte odložiť vedro s farbou. Nespravíte to a nádobu prevrhnete, hoci strážny anjel sa vás pokúsil vystríhať. Bez otáľania sa usilujte naučiť počúvať strážneho anjela. Pripomeňte si prípady, keď ste neposlúchli, a dajte si predsavzatie, že nabudúce už počúvnete. Neraz pociťujeme nutkanie niečo urobiť, ale neuposlúchneme ho. Nemali by sme sa nazdávať, že vždy vieme všetko lepšie.

Strážny anjel s nami hovorí aj prostredníctvom iných ľudí. Na autobusovej zastávke neznámy povie čosi, čo nám pripomenie nejakú povinnosť alebo pomôže rozhodnúť sa.

V skutočnosti so strážnym anjelom inej osoby hovoriť priamo nemôžete.

Poproste svojho strážneho anjela, aby požiadal strážneho anjela iného človeka o pomoc, a posolstvo sa automaticky prenesie. Stretávam veľa matiek, čo mi rozprávajú, že žiadajú svojich strážnych anjelov, aby poprosili strážnych anjelov ich detí o pomoc, dodáva im to ohromný pokoj mysle. Ak prosíte svojho strážneho anjela, aby sa na iného strážneho anjela obrátil o pomoc, oprávňujete ho pomôcť človeku, ktorý ani nemusí veriť na anjelov, ani nemá vzťah so svojím strážnym anjelom. Prostredníctvom vašej žiadosti dodávate strážnemu anjelovi moc, aby zasiahol – hoci menej, ako keď ochraňovaná osoba poprosí sama.

Meno svojho strážneho anjela poznáte. Vedeli ste ho ako dieťa a pozabudli ste ho, je teda čas spomenúť si.

Mená strážnych anjelov sú dlhočizné – niektoré obsahujú vyše sto písmen, vrátane litier, aké v ľudskom jazyku nejestvujú. Viem, že pred počatím ste so strážnym anjelom strávili určitý čas skracovaním anjelovho mena, vynechaním písmen, aké nepoužívame, aby sa meno dalo vysloviť.

Strážny anjel urobí všetko pre to, aby vám pomohol vydolovať z mysle jeho meno. Anjeli mi povedali, aby som vám napovedala: „Je to meno, ktoré milujete a nosíte ho v srdci.“ Niektorým ľuďom – hlavne deťom – stačí len táto veta, a hneď si spomenú na meno. Dospelí, oveľa pomalší pri rozpomínaní, opakovane meno, čo sa im vybaví, odmietajú a presviedčajú samých seba, že také meno predsa nemôže byť! Meno, čo sa im vybavilo, pokladajú za hlúpe alebo za nie dosť dobré pre strážneho anjela. Deti sa tým netrápia; vykladali mi o strážnych anjeloch s menom ako Smraďoch, Gumáky, Podozrivý, Írsko. Pamätajte, že v nebi ste sa s vaším strážnym anjelom na takomto mene dohodli.

Urobte si trochu času a požiadajte svojho strážneho anjela, aby vám pomohol rozpomenúť sa na jeho meno. Nebojte sa pripustiť si strážneho anjela bližšie. Pri akejkoľvek činnosti – pri kuchynskom dreze, na prechádzke, v autobuse, pri varení večere, pri oddychu. Len zopár chvíľ nemyslite na nič iné, len na svojho strážneho anjela. Anjel je skutočne všade s vami a vie, že sa snažíte spomenúť si na jeho meno.

Snažte sa vrátiť do detstva. Zbavte sa cynizmu a pochybností. Nedopusťte, aby psychické zábrany, čo ste si za roky vypestovali, vyhrali. Vnímajte, aké spomienky alebo myšlienky sa vám vynárajú z detstva. Možno sa vám meno strážneho anjela spája s obľúbenou pesničkou, domácim zvieraťom alebo členom rodiny. Medzi spôsoby, ako s vami strážny anjel komunikuje, je obnova spomienok.

Možno vás veľmi priťahuje nejaká zvláštna kvetina alebo zviera. Strážny anjel vám takto možno naznačuje stopu k jeho menu. Možno ste si neuvedomili, že vás vždy priťahovalo nejaké meno alebo slovo. Nechajte ho na seba pôsobiť.

Asi si želáte poznať meno svojho strážneho anjela, aby ste mali pocit, že ste si bližší, strážnym anjelom však celkom stačí, keď ich voláte „strážny anjel“. Pre nich je dôležité, aby ste s nimi komunikovali. Upozornili ma, že ak túžite pomenovať ho, no nedokážete si spomenúť, môžete si vybrať nové meno a zapísať si ho do srdca; strážny anjel ho vždy akceptuje. Taká bezvýhradná je láska strážneho anjela k nám.

Prvá kapitola

Moji priatelia, spoločníci a učitelia

Anjel vystúpil spoza stromov a svetlo, čo ho obklopovalo, žiarilo čoraz jasnejšie. Mal ľudskú podobu, bol vysoký a elegantný. Žiaril, tvár mala farbu zlata a oči perlový lesk. Jeho nariasený odev sa pri pohybe ani nepohol. Mal zlatú šerpu ovinutú okolo pása a na krku mu visel náhrdelník z okrúhlych zlatých článkov a jedným veľkým zeleným zafírom vo výstrihu. Ako každý anjel, nohami sa nedotýkal zeme. Obklopovali ho poletujúce zlaté vtáčiky a pri nohách mu posedávali rôzne vtáky – vrany, kavky i všetky malé vtáčiky, červienky, vrabce, pinky a sýkorky. Odrazu svetlo zo zafíru vystrelilo do všetkých strán neuveriteľné lúče svetla a energie. Malí vtáci zároveň vzlietli oproti anjelovi. Vleteli do lúčov smaragdovozelenkavého zafíru a napokon vtáci v zafírovej žiare zmizli.

Anjel kráčal oproti mne, roztváral krídla a zľahka nimi mával. Boli obrovské a neskutočne krásne. Rozoznala som každé jednotlivé dokonalé pierko. Pierka sa líšili veľkosťou, od velikánskych až po malé. Každé sa zlatisto lesklo. Anjeli nemávajú vždy krídla a krídla nepôsobia vždy dojmom, že sú z peria, vedela som však, že tento anjel je iný, lebo toto bol anjel vtákov. Naposledy som ho zazrela krátko pred smrťou môjho manžela Joa. Bol mŕtvy iba pár mesiacov a veľmi mi chýbal. Bola som veľmi rozrušená, že ma anjel vtákov prišiel utešiť, keď som sedela na pníku v lese neďaleko môjho domu. Anjel vtákov si kľakol predo mňa a rozprestrel si krídla nado mnou. Vnímala som dotyk krídel na tele. Keď som sa k nemu pritúlila, cítila som sa neuveriteľne pokojná. Zašepkala som: „Ďakujem ti, že si ma prišiel utešiť.“

Anjel ticho povedal: „Vždy keď uvidíš vtáka, spomeň si na mňa a usmej sa.“ Cítila som, ako anjel vtákov pomaly roztvára krídla. Nadvihol mi bradu, jeho oči sa na mňa usmievali a vyžarovali nehu a lásku, tvár mu žiarila ako zo zlata. Viac slov nebolo treba.

Anjel vtákov pomaly ustúpil, pustil mi ruku a rozlúčil sa. Ako pomaly odstupoval, rástol do nesmiernych rozmerov; znovu roztvoril obrovské krídla. Začal sa postupne dvíhať, vtom zastal a vznášal sa. Okruh žiarivého svetla, čo ho obklopovalo, bolo plné vtákov. Potom anjel vtákov aj s nimi zmizli vo svetle.

Vždy vidím anjelov. Nespomínam si, že by som ich niekedy nevidela. Od momentu, ako som po narodení otvorila oči, boli pri mne, hoci vtedy som ešte nevedela, že sú to anjeli. Videla som ich vedľa mojej matky ako bábätko v postieľke. Pokúšala som sa ich pri hre dotknúť, ale nikdy sa mi to nepodarilo. Videla som ich tak zreteľne, ako vídavam svoju dcéru sedieť oproti mne pri jedálenskom stole, a rozprávam sa s nimi ako s ľuďmi, dokážem však s nimi komunikovať aj bez slov. Niet dňa, kedy by som ich nevidela. To, že ich vidím, je pre mňa tá najprirodzenejšia vec. Anjeli sú moji najlepší priatelia a spoločníci. Keď som bola celkom mladá, anjeli vraveli, že nemám tajiť to, čo vidím, pred mojimi rodičmi či súrodencami. Neviem, prečo si ma Boh vyvolil. Nemyslím si, že som lepšia ako iní. Vlastne keď som bola dieťa, lekári upozornili rodičov, že som retardovaná. Iste nie som dokonalá. Som obyčajný človek, mám problém s učením. On si ma však vybral a poslal svojich anjelov, aby ma učili. Keď spozorujem anjela, mám potrebu zastať a uprene naň hľadieť. Cítim prítomnosť nesmiernej sily.

Keď som bola mladšia, anjeli na seba brali ľudskú podobu, aby mi uľahčili ich pochopiť. Teraz to už nemusia. Anjeli, ktorých vídam, nemajú vždy krídla, ale ak ich majú, niekedy sa bavím na ich tvare. Zavše sú ako plamene, napriek tomu však majú tvar a celistvosť. Niektoré anjelské krídla sú z peria, také má anjel vtákov. Keď anjeli prijímajú ľudský výzor – či už s krídlami, alebo bez nich, ich najúžasnejším rysom sú oči. Oči anjela nepripomínajú ľudské. Sú omnoho živšie, plné svetla a lásky, akoby vyžarovali podstatu samého života. To vyžarovanie ma dokonale napĺňa. Nikdy som vlastne nevidela, aby sa nohou anjel dotkol zeme; keď sa anjel blíži, pozorujem čosi ako vrstvu energie medzi zemou a ich nohami.

Každá ľudská bytosť má vlastného strážneho anjela bez ohľadu na náboženstvo, národnosť, farbu pokožky, aj keď sú neveriaci. V živote som nestretla človeka bez strážneho anjela. Bez ohľadu na to, či tomu veríte, alebo nie, máte strážneho anjela, ktorý sa vám snaží pomáhať. Váš anjel je dar od Boha. Strážnych anjelov vidím ako metrový stĺp svetla tri kroky za každou osobou. Strážny anjel občas odhalí svoju auru a ukáže sa mi v ľudskej podobe – nádhernej, dokonalej postave. Stáva sa to zväčša vtedy, keď som vyčerpaná a unavená. Anjeli, hoci na seba niekedy berú podobu ženy alebo muža, nie sú ani muži, ani ženy. Zavše majú krídla, inokedy nie. Najčastejšie vídam len auru strážneho anjela, lebo keby sa vždy ukázali, bolo by to príliš na pozemského človeka.

Strážny anjel vás neopustí od narodenia až do smrti. Strážny anjel je tu na to, aby vám pomáhal. Strážny anjel vás miluje. Ste preň pokladom. Ste preňho tá najdôležitejšia osoba na svete. Urobí pre vás všetko, čo vie. Je to strážca vašej duše a môže ju prenechať iným anjelom. Napríklad anjelom učiteľom, ktorí sú odborníci na niektoré oblasti. Na všetko na svete jestvuje anjel učiteľ, nezdráhajte sa požiadať nejakého o pomoc. Anjeli sú moji priatelia, spoločníci aj učitelia – mnohí z nich trávia so mnou veľa času, hlavne anjel Michal, anjel Hosus a anjel Eliáš.

Anjel Michal je v skutočnosti archanjel Michal, to som však nevedela, keď som ho ako dieťa stretla po prvý raz. Tento anjel je zväčša so mnou, bez ohľadu na môjho strážneho anjela, s ktorým sa nesmiem rozprávať. Anjel Michal sa mi zjavuje v podobe pekného muža. Jeho vek kolíše, ale vždy je to medzi dvadsiatkou a štyridsiatkou.

Anjel Hosus sa mi prvýkrát zjavil, keď som bola školáčka, vyzeral ako staromódny učiteľ v talári so smiešnym klobúkom. Hosus je múdry a vzdelaný a občas vie byť veľmi vážny, ale dokáže ma rozveseliť. Dodáva mi sebaistotu. Začalo sa to počas školských rokov, keď som si pripadala hlúpa a mimo; a aj teraz mi pomáha s písaním a robením rozhovorov.

Anjel Eliáš sa mi zjavuje v rozhodujúcich okamihoch života. Zakaždým má rovnaký výzor, je veľmi vysoký a mohutný a má hrdzavojantárové sfarbenie. Vyznačuje sa veľkou silou, vie sa nahnevať a vždy pôsobí dojmom, že je ustavične v pohybe. Dodáva mi silu a energiu zápasiť so životom. S anjelmi Michalom a Hosom sa bavím o každodenných veciach. S Eliášom nie.

Niekedy sa mi zjavia ľudské duše; ak sa tak stane, pripadám si veľmi privilegovaná. Duša, ktorá sa nachádza v tele a má jeho tvar, sa pohybuje. Väčšina duší ostáva vo fyzickej schránke aj počas spánku, príležitostne sa však z tela vzdialia. Duša, tak ako sa mi zjavuje, sa podobá na danú osobu. Nie je s ňou totožná. Nenesie všetky jej znaky, hoci ak je fyzicky dokonalá, je s osobou identická. Keď sa mi duša zjaví, znamená to, že sa deje niečo duchovné, tá osoba si to však nemusí uvedomovať. V tom okamihu ma naplní ohromná radosť, pokoj a istota, že Boh sa o všetko postará.

Každý deň tiež vidím duchov, duchov ľudí, čo zomreli a šli do neba. Ľudia sa niekedy domnievajú, že prítomnosť ducha znamená niečo zlé. Vždy to tak nie je. Neraz sa duch vracia späť, aby milovanej osobe poskytol oporu. Občas sa duchovia vracajú len kvôli radosti, aby zase pobudli na tomto svete. Len na malú chvíľku. Keď som bola malá, hrávala som sa s duchom svojho brata Christophera, ktorý zomrel pred mojím narodením. Christopher mi pomohol rozoznávať duchov a anjelov. Niekto zavše nazýva anjelom svoju mŕtvu starú mamu. Hoci strážny anjel môže nechať ducha starkej, aby človeku radil a podporoval ho, stará mama nie je anjel. Nikto na tejto zemi sa anjelom nestane.